Lisaks filmis kõlanud muusikale kirjutas Ehala teatrilavastuse tarvis veel paar uut laulu, samuti kõlab mõni laul uue harjumatu tekstiga. «Nukitsamehe» libreto kirjutas Leelo Tungal. «Kui Olav Ehala mulle seda tööd pakkus, olin rõõmus,» ütles Tungal, «kuid samas puges ka kahtlus hinge, et nüüd tuleb hakata õmblema väga ilusate nööpide külge kuube.» Tungal kinnitas, et kui filmi laulutekstide autor Juhan Viiding oleks elus, poleks ta mingil tingimusel seda tööd vastu võtnud. «Ta ise oleks küllap kõige paremini osanud oma laulutekstide vahele tegevust põimida,» selgitas Tungal.